བློ་གསལ་གླིང་དུ་དང་པོ་སློབ་དཔོན་ལེགས་ལྡན་པས་གཞུང་ཆེན་མོ་རྣམས་བཤད།དེ་ནས་སློབ་དཔོན་གཞུ་བསོད་དང་།དཔལ་ལྡན་བློ་གྲོས་སོགས་ཀྱིས་འཆད་ཉན་མཛད།སྒོ་མང་དུ་དང་པོ་དྲུང་གྲགས་པ་རིན་ཆེན་པས་འཆད་ཉན་མཛད།དེ་ནས་རིམ་པ་བཞིན་སྒ་ལེབ་དང་།སྟག་ལེབ།གུང་རུ་ཚུལ་བཟང་བ།དཔལ་ཤེ་བ་སོགས་ཀྱིས་གདན་ས་མཛད།བདེ་ཡངས་སུ་དང་པོ་ལྕོག་པ་བྱང་དཔལ་དང་།དེ་ནས་དྲུང་ཆོས་དཔལ།གྲྭ་ཆུང་ཡོན་ཏན་རྒྱལ་མཚན་སོགས་དང་།ཤག་སྐོར་དུ་ཐོག་མར་སྣར་ཐང་རབ་མཆོག་དང་།དེ་ནས་ཉག་ཏེ་རྡོར་རྒྱལ།སློབ་དཔོན་ཉན་ཆུང་སོགས་དང་།ཐོས་བསམ་གླིང་ངམ་རྒྱལ་པ་ལ་དང་པོ་སློབ་དཔོན་ཀུན་དགའ་རིན་ཆེན་དང་།དེ་ནས་ཤཀྱ་པ།དྲུང་རྒྱལ་མཚན་པ་སོགས་དང་།འདུལ་བ་གྲྭ་ཚང་དུ་དང་པོ་དྲུང་བརྩོན་འགྲུས་གྲགས་པ་དང་།དེ་རྗེས་རིན་ཆེན་ཀུན་དགའ་རྒྱལ་མཚན་སོགས་དང་།སྔགས་པ་གྲྭ་ཚང་དུ་དང་པོ་སློབ་དཔོན་རྒྱལ་མཚན་ཚུལ་ཁྲིམས་དང་།དེ་ནས་སྦྱིན་མཆོག་པ་སོགས་བྱོན་ནས་མདོ་སྔགས་ཀྱི་བཤད་སྒྲུབ་དབྱར་མཚོ་ལྟར་འཕེལ་ཞིང་།དེ་རྣམས་ལ་གཞིས་ཀ་སྣེའུ་ནས་ལོ་རེ་བཞིན་སྨོན་ལམ་ཆེན་མོ་དང་གདུགས་དཀར་འཛུགས་པ།དབྱར་ཚུལ་དགུན་ཚུལ་བསྟར་ཆགས་པ་དང་།གཟིམ་ཁང་དང་འཆད་ཉན་ཁང་ཚོར་ན་བཟའ་གསོལ་ཆས་ནམ་དགོས་སུ་འབུལ་བར་མཛད།དགོན་མ་ལས་བུ་དགའ་བ་ལྟར་བྱུང་ནས་གྲྭ་ཚོགས་བཅའ་ཁྲིམས་འཆད་ཉན་སོགས་དཀར་ཕྱོགས་ཀྱི་ཟླ་བའི་དཀྱིལ་འཁོར་བཞིན་དུ་འཕེལ་བར་གྱུར་ཏོ།།